《观李琼处士画海涛》
唐代·齐己

巨鳌转侧长鰌翻，狂涛颠浪高漫漫。李琼夺得造化本，

都卢缩在秋毫端。一挥一画皆筋骨，滉漾崩腾大鲸臬。

叶扑仙槎摆欲沉，下头应是骊龙窟。昔年曾要涉蓬瀛，

唯闻撼动珊瑚声。今来正叹陆沉久，见君此画思前程。

千寻万派功难测，海门山小涛头白。令人错认钱塘城，

罗刹石底奔雷霆。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。